Randklev bru

**Randklev bru** er en jernbanebro på Dovrebanen over Gudbrandsdalslågen i Ringebu. Jernbanebroen var i bruk fra 1957 og frem til den kollapset i august 2023 under flommen i forbindelse med ekstremværet Hans. Broen ble gjenoppbygget og tatt i bruk 20. mai 2024.

Broen er 241 km fra Oslo sentralstasjon. Dette er ett av fire steder Dovrebanen krysser selve Lågen. De tre andre er Langsveen bru ved Hunderfossen, Eide bru ved Sjoa og Tallerås bru ved Dovre.

Broen er 172,5 meter lang og oppført i fagverk av stål i 1957. Fundamentene av stein og betong står direkte på elvebunnen. Broen har tre like lange spenn. Den tidligere jernbanebroen på stedet ble i 1957 omgjort til veibro og inngår i fylkesvei 2532. Samtidig ble det drevet en ny jernbanetunnel i tilknytning til jernbanebroen.

## Jernbanebro fra 1896
Den første jernbanebroen på stedet ble oppført i 1896. Broene på strekningen Hamar-Otta var opprinnelig dimensjonert for 10 tonns akseltrykk. Broene ble på 1950-tallet bygget om eller erstattet for å tåle økt vekt. Gamle Randklev bru (på fylkesvei 2532), som går parallelt med jernbanebroen fra 1957, har det opprinnelige fagverket fra 1896 i behold. Broen fra 1957 er svært lik den 60 år eldre broen ved siden av og tvillingbroene utgjør et landemerke ved Lågen. Jernbanetunnelen fra 1896 er avstengt. Broen fra 1896 omtales som verneverdig kulturminne og er foreslått vernet.

## Kollaps i 2023

Under flommen etter ekstremværet Hans i 2023 kollapset broen 14. august etter at fundamentene hadde blitt undergravd og sviktet. Deler av broen ble liggende i vannet. Dovrebanen var to dager før kollapsen stengt av sikkerhetshensyn. 

Etter kollapsen ble Dovrebanen innstilt på ubestemt tid og godstrafikken ble omdirigert over Rørosbanen (denne har mindre kapasitet til godstrafikk). Persontrafikken ble betjent med buss mellom Lillehammer og Trondheim. Rørosbanen har kortere krysningsspor slik at det er vanskelig å kjøre lange godstog der. Omtrent halvparten av godstrafikken mellom Trondheim og Oslo-området går med jernbane. Godstrafikken hadde prioritet foran persontransport på Rørosbanen inntil Randklev bru åpner igjen. Fåvang stasjon (som har vært stengt siden 2001) ble ombygget og gjenåpnet 10. desember 2023 slik at tog fra Oslo kunne snu på Fåvang og passasjerer fraktes omlag 10 km med buss mellom Ringebu og Fåvang. Før 10. desember ble passasjerer fraktet med buss mellom Lillehammer og Ringebu.

Samferdselsminister Jon-Ivar Nygård kunne straks etter kollapsen ikke love penger til gjennoppbygging. Bane Nor antok at det ville ta flere måneder å bygge opp igjen broen. 

Etter undersøkelse i 2019 ble det anbefalt nærmere kontroll av tilstanden på broen. Undersøkelser i september 2023 viste at brofundamentene var betydelig undergravd. Hvart element i den sammenraste broen veier 270 tonn og det trengs derfor to eller tre kraner for å løfte dem ut av elvevannet. 

Bane Nor vurderte å frakte inn en reservebro som en midlertidig løsning; men tilgjengelige reservebroer fra Forsvaret og vegvesenet er ikke egnet ifølge Bane Nor. Bane Nor vurderte bruk av veibroen ved siden av (jernbanebro til 1957) som en midlertidg løsning. Dette alternativet ble lagt bort fordi fundamentene for veibroen også viste seg å være undergravd. Gjenbruk av elementer fra den sammenraste broen ble vurdert i september 2023 og det ble anslått at Randklev vil være stengt til 2024. Stor vannføring gjorde det vanskelig å utføre arbeid i Lågen.

Stålmodulene som ble liggende i Lågen veier 270 tonn og det fantes ikke stor nok kran i Norge til løfte dem opp av vannet. En stor kran ble leid inn fra Danmark. Kranen er av merket Liebherr og veier 1450 tonn. Den ble fraktet med båt til Oslo og videre på 80 lastebiler og montert på stedet. En fylling av stein ble lagt ut i Lågen som fundament for kranen. Det antas å være den størst kranen som noen gang har vært brukt i Gudbrandsdalen.

I november 2023 meldte BaneNor at broen trolig kunne gjenåpnes sommeren 2024. Broelementene var mindre skadet enn ventet og kunne for en stor del gjenbrukes. 

### Reparert bro fra 2024
Den reparerte Randklevbroen ble åpnet for trafikk 20. mai 2024. Det er bygd et nytt fundament i elven, og andre fundamenter er blitt reparert. Elvebunnen er sikret mot erosjon med store steiner, som skal forhindre at en lignende hendelse skjer igjen.

## Bilder

File:Randklev gml jernbanebro URN NBN no-nb digifoto 20190910 00005 NB NS NM 00354 (cropped).jpg|Foregående jernbanebro på stedet 
File:Bygging av bro ved Randklev URN NBN no-nb digifoto 20150206 00012 NB MIT FNR 15858 (cropped).jpg|Anlegg av bro og tunnel i 1956, eldre bro til høyre
File:Bygging av bro ved Randklev URN NBN no-nb digifoto 20150206 00035 NB MIT FNR 15861 (cropped).jpg|Byggearbeidet i 1956 
File:NSB, Ringebu - no-nb digifoto 20150206 00023 NB MIT FNR 15869.jpg|Driving av ny tunnel (sett sørfra). 

## Referanser

## Eksterne lenker
* Bygging av Randklev bru og tunnel 1956–1957, foto midlertidig bro over Lågen hos DigitaltMuseum